Дыщи дыжьыни
Прохладнэ куейм и «Колос» сабий-ныбжьыщIэ спорт школым и гъэсэнитхум боксымкIэ Урысейм пашэныгъэр къыщыхьынымкIэ зэхьэзэхуэм дыщэ медали 4-рэ зы дыжьынрэ къыщахьащ.
Псыхуабэ (Пятигорск) къалэм щызэхэта зэхьэзэхуэм Кавказ Ищхъэрэ, Ипщэ федеральнэ щIыналъэхэм я спортсмен 200-м щIигъу, илъэси 8-м щыщIэдзауэ 35-м нэсу хэтащ.
Я хьэлъагъ елъытауэ, зыхэхуа гупхэм я деж дыщэ медалхэр къыщахьащ КIуэкIуэ Артур, Къалмыкъ Амир, Тэмазэ Арсен, Купшын Алим сымэ. Къардэн Тимур кIэух зэпеуэм и хьэрхуэрэгъур къыщытекIуэри, къылъысар дыжьынырщ.
Категорие нэхъыщхьэ зиIэ Урысейм спортымкIэ и мастер Тэмазэ Анзор зэрыжиIамкIэ, ехъулIэныгъэхэр зыIэригъэхьащ куэдкIэ зыщыгугъ Купшын Алим (кг 75-м нэблагъэ и хьэлъагъщ). Илъэс 13 зи ныбжь Къэрэгъэш щыщ боксерым къыпэхъун и хьэрхуэрэгъухэм къахэкIакъым.
ТекIуэныгъэ къэзыхьахэм медалхэмрэ къызэгъэпэщакIуэхэм я тхылъхэмрэ иратащ.
Глашковэ Еленэ,
Прохладнэ куейм и щIыпIэ
администрацэм и
пресс-IуэхущIапIэм и лэжьакIуэ.
